Teleorman şi Olt sunt printre fruntaşele în topul judeţelor cu votanţi pe listele suplimentare. În localităţi uitate de lume, fără canalizare sau gaze până şi morţii au votat.

„Reporter: Au mai votat morţi pe aici?

Localnic: (...) erau în preinfarct şi-aşa” - dialog filmat cu camera ascunsă.

La 140 de kilometri de Bucureşti, în comuna teleormăneană Crângeni, din 2.425 de oameni, peste 270 au votat pe liste suplimentare. Spre exemplu, în satul Stejaru au votat 88 de persoane pe listele electorale permanente şi 80 pe listele suplimentare. La prima vedere, situaţia are o explicaţie.

„Reporter: La Stejaru apar 80 de oameni pe listele suplimentare.

Reprezentantul PSD în secţia de votare din Stejaru: Păi da.

Reporter: De ce s-a întâmplat aşa?

Reprezentantul PSD în secţia de votare din Stejaru: De ce s-a întâmplat asta? Pentru că nu erau trecuţi pe listele...” - dialog filmat cu camera ascunsă.

Explicaţia se contrazice cu ce spun alegătorii.

„Localnică: Sunt şi maşini din localitate care se duc şi ia omul şi-l duce la votare.

Reporter: S-a întâmplat asta?

Localnică: E.. na..no...peste tot se-ntâmplă, crezi că numai aici?! Aici poate că nu, dar de exemplu în Dorobanţu s-au transportat oameni. Păi da normal” - dialog filmat cu camera ascunsă.

Satul Dorobanţu aparţine tot de comuna Crângeni. Turismul este confirmat chiar de membrul unei secţii de votare din comună.

„Reporter: Dar mie tot nu mi-e clar, au fost căraţi oamenii sau nu?

Membru în secţia de votare din comuna Crîngeni: Eu ştiu foarte bine că s-au cărat.

Reporter: Păi şi nu aţi făcut sesizare către BEC?

Membru în secţia de votare din comuna Crîngeni: Eu am fost înauntru în secţie. Aici trebuie să veniţi duminica când se votează. Atunci să-i filmaţi, să-i mai speriem niţel să nu mai vină cu maşinile” - dialog filmat cu camera ascunsă.

Oamenii spun că se mai duc la vot şi de frică.

„Membru în secţia de votare din comuna Crîngeni: Dacă nu se duce la vot, îl dă afară de la ajutorul social.

Reporter: Serios?

Membru în secţia de votare din comuna Crîngeni: Păi da...” - dialog filmat cu camera ascunsă.

Preşedinta secţiei de votare din Dorobanţu spune cu totul altceva: „Ne-am fi bucurat să fi fost vreo maşină care să ne ajute cu bătrâni care nu mai pot”

Slobozia-Mândra e doar la 17 km distanţă de Crângeni, aşa că proastele obiceiuri le regăsim şi aici

„Localnic: În listele de votare e mort satu.

Reporter: Ce anume?

Localnic: Mort!

Reporter: Cum să fie mort?

Localnic: Bă, soacră-mea are 17 ani şi şi-acum e pe liste.

Reporter: V-aţi uitat anu ăsta dacă e trecută în liste?

Localnic: Nu m-am uitat, da...

Reporter: La europarlamentare ...

Localnic: A fost pe listă. Păi ştii dumneata dacă e mort? E acolo! Dar ştii? Ştiu eu! da dumneata nu

Nu ne mai vindecăm. Eu sunt bătrân...dar nici voi nu o să apucaţi să se vindece ţara asta. Pentru că sunt prea mulţi borfaşi, prea mulţi” - dialog filmat cu camera ascunsă.

Din 1.128 de oameni care au venit şa vot în Slobozia Mândra, peste 250 au fost pe liste suplimentare.

Membrul secţiei de votare din localitate spune că turismul electoral nu e singura problemă: „S-a făcut turism electoral şi-atât. Vrea omu nu vrea, îi ia în maşină, îi duce la vot...în maşină le arată ce să voteze. Pe listele suplimentare au mai fost şi oameni care locuiesc în comună care nu s-au găsit pe listele electorale....de ani de zile, ani de zile nu s-au găsit”.

Ajutoarele sociale sunt o altă modalitate de a influenţa votul.

„Când vin alegerile cică, hai să vă dăm din nou ajutor social... după câteva luni iară... că nu au dreptul” spune bărbatul.

Am încercat să ne lămurim direct la sursă, dar primarul din Slobozia Mândra n-a fost de găsit. Nici la muncă, nici acasă.

Şi în judeţul Olt, o localitate a devenit brusc punct de interes pentru turişti. La Motoieşti au mers la vot 66 de localnici şi 67 de vizitatori.

„Localnică: Ne ia cu maşina.

Reporter: Cine va ia? Primarul?

Localnică: Primarul îi pune să ne ia dacă vede că nu ne ducem.

Reporter: Vă şi spune cu cine să votaţi?

Localnică: Păi aşa a zis, cu băiatul ăsta de îl am pe poartă. Cu Ponta”.

Aproape un milion de români au votat pe listele suplimentare, adică circa o zecime din cei care s-au prezentat la scrutinul din 2 noiembrie.

Urmăreşte ştirile Digi24 despre ALEGERI PREZIDENŢIALE 2014 şi pe contul dedicat pe Twitter #cotroceni2014!